കവളപ്പാറ ദുരന്തമുഖത്ത് രാപ്പകലില്ലാതെ ഓട്ടം രണ്ടുവര്ഷം കഴിഞ്ഞിട്ടും വാടക ലഭിക്കാതെ ടാക്സികള് മലപ്പുറം: കവളപ്പാറ ദുരന്തസമയത്ത് രക്ഷാപ്രവര്ത്തനത്തിനെത്തിയ എന്.ഡി.ആര്.എഫ്, മദ്രാസ് റെജിമെന്റ് സൈനികരെ വിവിധ സ്ഥലങ്ങളിലെത്തിക്കാന് പത്ത് ദിവസത്തോളം രാപ്പകല് ഭേദമില്ലാതെ ഓടിയ ടാക്സി വാഹനങ്ങള്ക്ക് രണ്ടുവര്ഷം കഴിഞ്ഞിട്ടും വാടക ലഭിച്ചിട്ടില്ല. 12 വാഹനങ്ങളാണ് നൂറോളം വരുന്ന സൈനികര്ക്കായി ഒരുക്കിയിരുന്നത്. മൂന്ന് മിനിബസ്, മൂന്ന് ടെമ്ബോ ട്രാവലര്, മൂന്ന് കാറുകള്, രണ്ട് ടിപ്പര് ലോറികള്, ഒരുപിക്കപ്പ് വാന് എന്നിവയാണ് നിലമ്ബൂര് ജോയിന്റ് ആര്.ടി.ഒയുടെ നിര്ദ്ദേശപ്രകാരം സര്വീസ് നടത്തിയിരുന്നത്. കോയമ്ബത്തൂര്, ഊട്ടി എന്നിവിടങ്ങളില് നിന്നായി സൈനിക വാഹനത്തില് പോത്തുകല്ലിലെ ക്യാമ്ബിലെത്തിയ സംഘത്തെ ഇവിടെ നിന്ന് വിവിധ ദുരന്തപ്രദേശങ്ങളിലേക്ക് എത്തിക്കുകയും തിരിച്ച് ക്യാമ്ബിലേക്ക് എത്തിക്കുകയുമായിരുന്നു ഇവരുടെ ജോലി. കോഴിക്കോട്ടെ മിലിട്ടറി ക്യാമ്ബില് നിന്ന് സൈനികര്ക്കുള്ള ഭക്ഷണമെത്തിക്കാനും വാഹനം ഉപയോഗിച്ചിരുന്നു. സൈനിക വാഹനങ്ങള് തിരിച്ചുപോയതോടെ രക്ഷാപ്രവര്ത്തനങ്ങള്ക്ക് ശേഷം സൈനികരെ കോയമ്ബത്തൂര് കോവൈ എയര്പോര്ട്ടിലേക്കും കൂണൂര് പട്ടാളക്യാമ്ബിലേക്കും എത്തിച്ചതും ടാക്സി വാഹനങ്ങളിലാണ്. രക്ഷാപ്രവര്ത്തനത്തിന് എത്തിച്ച ബോട്ടുകള് എത്തിച്ചത് ടിപ്പറുകളിലായിരുന്നു. 1,800 കിലോമീറ്റര് വരെ കാറുകള് സര്വീസ് നടത്തിയിട്ടുണ്ട്. പോത്തുകല്ലില് നിന്ന് കളക്ടറേറ്റിലേക്കും മറ്റും നിരന്തരം യാത്രകള് ചെയ്യേണ്ടിവന്നു. ഓഫ് റോഡുകളിലൂടെ അടക്കം ഓടേണ്ടിവന്നതിനാല് അറ്റകുറ്റ പണിക്ക് 10,000 രൂപയിലധികം മുടക്കേണ്ടി വന്ന വാഹനങ്ങളുമുണ്ട്. ചളിയടിഞ്ഞതോടെ സര്വീസ് നടത്തിയ ഒരുബസിന്റെ മുഴുവന് വെല്വെറ്റ് ക്ലോത്തുകളും മാറ്റേണ്ടി വന്നു. 40,000ത്തോളം രൂപ ചെലവ് വന്നതായി ഉടമ പറയുന്നു. വാടക അനുവദിക്കണമെന്ന ആവശ്യവുമായി ജില്ലാ കളക്ടര് അടക്കമുള്ളവര്ക്ക് പലവട്ടം പരാതി നല്കിയെങ്കിലും നടപടിയൊന്നും ഉണ്ടായില്ലെന്ന് ഡ്രൈവറായ അബ്ദുല് അസീസ് പറയുന്നു.